চবি প্রতিনিধি | ০৭:০২ পিএম, মার্চ ২৩, ২০১৯
চট্টগ্রাম বিশ্ববিদ্যালয়ের(চবি) নাজিম উদ্দিন নামের এক ছাত্রলীগ নেতার বিরুদ্ধে দোকানের কর্মচারীকে মারধরের অভিযোগ উঠেছে। শনিবার(২৩মার্চ) বেলা তিনটায় চাঁদা না পাওয়ায় আব্দুর রহিম নামের ঐ কর্মচারীকে মারধরের ঘটনা ঘটে। সে শাহ আমানত হলের সামনের মা-বাবা ডিপার্টমেন্টাল স্টোরে কাজ করত। অভিযুক্ত নাজিম উদ্দিন শাখা ছাত্রলীগের সাবেক সহ-সভাপতি বলে জানা গেছে।
দোকানের মালিক ও বিশ্ববিদ্যালয় ব্যবসায়ী সমিতির সাধারণ সম্পাদক আখতার হোসেন জানান, চাঁদা না পেয়ে আমার কর্মচারীকে মারধর ও আমাকে বিশ্ববিদ্যালয় থেকে বের করে দেয়ার হুমকি দিয়েছে নাজিম। আমি বিষয়টি প্রক্টর স্যারকে জানিয়েছি।
অভিযোগের ব্যাপারে ছাত্রলীগের সাবেক সহ-সভাপতি নাজিম উদ্দিন বলেন, ব্যবসায়ী সমিতির আরেক সদস্য নাছির আখতার হোসেনের কাছে টাকা পেত। তাকে অনেক বার বলা সত্ত্বেও টাকা ফেরত পায়নি। তাই আজকে তার দোকানে যাই এবং মনে থাকার জন্য একটা চড় লাগাই।
বিশ্ববিদ্যালয়ের প্রক্টর অধ্যাপক আলী আজগর চৌধুরী বলেন, মারধরের মৌখিক অভিযোগ পেয়েছি। পরে তাকে থানায় মামলা করতে বলা হয়েছে।